Iloinen leski (vuoden 1925 elokuva)

Juoni

Iloinen leski sijoittuu Monteblancon kuningaskuntaan. Elokuvan päähenkilöinä ovat kaksi luonteeltaan täysin erilaista prinssiä, hautova Mirko (Roy D’Arcy) sekä sosiaalinen ja hyvin suosittu Danilo (John Gilbert). He päätyvät pikkukylään ollessaan sotilasryhmänsä kanssa vuoristomatkalla. Pian pikkukylään saapuu myös ulkomaalainen tanssiryhmä, jonka tähtenä on irlantilaissyntyinen kaunis tanssijatar Sally O’Hara (Mae Murray), johon molemmat prinsseistä ihastuvat. Prinssi Danilo ja Sally rakastuvat toisiinsa, mutta heidän sosiaaliset eriarvoisuutensa eivät lupaa hyvää ajatellen yhteistä tulevaisuutta.

Tuotanto

Iloisen lesken sovituksen mukauttivat Viktor Léon ja Leo Stein, minkä jälkeen ohjaaja von Stroheim ja Benjamin Glazer laativat käsikirjoituksen. Marian Ainslee teki välitekstit elokuvaan.
Iloinen leski kuvattiin Metro-Goldwyn-Mayerin studioilla Kalifornian Culver Cityssä 592 000–608 016 dollarin budjetilla. Elokuvan tuotanto alkoi 1. joulukuuta 1924. Iloisen lesken kuvauksien aikaan ohjaaja von Stroheimin ja MGM:n välit olivat kiristyneet, mikä vaikeutti elokuvan tuotantoa. Von Stroheim joutui alistumaan MGM:n vaatimuksille, joita vastaan hän kuitenkin oli. Von Stroheim inhosi naispääosaesittäjä Mae Murrayta, jonka kanssa hän otti elokuvan kuvauksien aikana monta kertaa yhteen. Von Stroheim sai kerran myös potkut, mutta hänet kutsuttiin kuitenkin takaisin. Miespääosan esittäjän John Gilbertin kanssa von Stroheim tuli paremmin toimeen ensivaikeuksien jälkeen, mutta ei arvostanut Gilbertiä näyttelijänä juuri yhtään. Elokuvan tuotanto päättyi 9. maaliskuuta 1925. An Erich von Stroheim Production ja Metro-Goldwyn-Mayer tuottivat elokuvan. MGM toimi elokuvan jakelijana.
Iloisen lesken loppuun kuvattiin Technicolor-menetelmällä värillinen kohtaus, joka on sittemmin kadonnut. Elokuva kuvattiin muuten mustavalkoisena. Elokuva on muuten säilynyt kokonaan.
MGM:n ja Hollywoodin tulevaisuuden suurilla elokuvatähdillä Joan Crawfordilla ja Clark Gablella on pienet avustajan roolit tanssisalin tanssijoina. Iloinen leski on oikeastaan Crawfordin ja Gablen ensimmäinen yhteinen elokuva. He esiintyvät myös samana vuonna 1925 ilmestyneessä Ben-Hurissa avustajina. Virallisesti Crawfordin ja Gablen ensimmäiseksi yhteiseksi elokuvaksi lasketaan Reportterin urotyö vuodelta 1931.
Elokuvan kuuluisimmassa kohtauksessa Tully Marshallin mieleenjäävästi tulkitsema rampautunut jalkafetissinen miljonäärivanhus kuolee silkasta onnesta häävuoteensa ääreen.

Julkaisu ja vastaanotto

Iloinen leski sai ensi-iltansa Yhdysvalloissa New Yorkissa 26. elokuuta 1925. Suomessa elokuva julkaistiin 8. marraskuuta 1926.
Iloinen leski oli ilmestyessään taloudellinen että kriittinen menestys. Iloinen leski osoittautui myös ohjaaja von Stroheimin uran suurimmaksi menestykseksi. Se oli Yhdysvalloissa yksi vuoden 1925 taloudellisesti menestyneimpiä elokuvia; se tuotti yhteensä yli 1,3 miljoonaa dollaria. Elokuva sai myös kriitikoilta ylistävän vastaanoton. Iloisen lesken menestyksestä huolimatta ohjaaja von Stroheim ja MGM:n välit olivat kiristyneet niin paljon, että yhteistyön jatkaminen oli mahdotonta. Internet Movie Databasessa elokuvalla on 7,6 tähteä kymmenestä, joka perustuu yli 1 400 käyttäjän arviointiin.
Iloinen leski on julkaistu DVD:lle 22. huhtikuuta 2011.